b'\n_START_ARTICLE_\nSele, Avstrija\n_START_SECTION_\nZemljepisna lega\n_START_PARAGRAPH_\nSele le\xc5\xbeijo v odmaknjeni gorski dolini na severni strani Karavank, 20km ju\xc5\xbeno od Celovca ter 6km ju\xc5\xbeno od Borovelj. Obdajajo jih Grlovec (nem\xc5\xa1ko Ferlacher Horn, 1840 m) in Seti\xc4\x8de (Freiberg, 1923 m) na severu,  Ojstrc (Hoch Obir, 2139 m) in Kravji vrh (Kuhberg, 2025 m) na vzhodu ter Ko\xc5\xa1uta s Ko\xc5\xa1utnikovim turnom (Koschuta, 2136 m) na jugu. Relief ob\xc4\x8dine je izredno razgiban, nadmorska vi\xc5\xa1ina se giblje med 587 m (pri soto\xc4\x8dju potokov Ribnice in Huda jame) in 2.139 m (na vrhu Ojstrca). Glavno naselitveno obmo\xc4\x8dje le\xc5\xbei v dolini, ki se razteza v smeri vzhod-zahod, na nadmorski vi\xc5\xa1ini okoli 950 m.\n_START_SECTION_\nZgodovina\n_START_PARAGRAPH_\nPrvi podatki o naselitvi na Sel\xc5\xa1kem segajo v 11. stoletje. Predvideva se, da je v tem obdobju nastala prva naselbina na obmo\xc4\x8dju dana\xc5\xa1njih Sel - Srednjega Kota. Prva cerkev naj bi bila zgrajena okoli 1200. Sele so bile prvi\xc4\x8d pisno omenjene leta 1280 pod imenom Cel. Ve\xc4\x8dje \xc5\xa1irjenje se je za\xc4\x8delo v 13. in 14. stoletju, leta 1492  so v Sela vdrli Turki. Leta 1524 je bilo v Selah 43 kmetij. Leta 1630 sta bila gospodarja dveh kmetij na \xc5\xbdeneku (Mele\xc5\xbenik in Kali\xc5\xa1nik) tudi v uradnih listinah prepoznana kot prva svobodnjaka v Selah, \xc4\x8deprav je tradicija kmetov svobodnjakov v teh krajih - kot sicer povsod po Koro\xc5\xa1kem - gotovo obstajala \xc5\xbee prej.  _NEWLINE_Leta 1787 so bile Sele povzdignjene v samostojno \xc5\xbeupnijo, leta 1850 pa se je iz katastrskih ob\xc4\x8din Sele pri Cerkvi , Sele pri \xc5\xbdeneku in Sele v Kotu ustanovila civilna ob\xc4\x8dina Sele, kakr\xc5\xa1na obstaja \xc5\xa1e danes._NEWLINE_Na Koro\xc5\xa1kem plebiscitu leta 1920 so Sele, tako kot ve\xc4\x8dina Ju\xc5\xbene Koro\xc5\xa1ke ju\xc5\xbeno od Drave, glasovale za zdru\xc5\xbeitev z mati\xc4\x8dnim narodom oz. priklju\xc4\x8ditev Kraljevini Jugoslaviji. Za Jugoslavijo je takrat glasovalo kar 97\xc2\xa0% volilnih upravi\xc4\x8dencev.\n_START_SECTION_\nTrinajst selskih \xc5\xbertev\n_START_PARAGRAPH_\n\xc4\x8casi po plebiscitu so bili za slovensko narodno skupnost na Koro\xc5\xa1kem izredno te\xc5\xbeavni, tako tudi v Selah. Vrhunec preganjanja je nastopil s priklju\xc4\x8ditvijo Avstrije Tretjemu Rajhu leta 1938.  Po navedbah takratnih nacisti\xc4\x8dnih funkcionarjev je kmalu po Anschlussu okoli 20 slovenskih Selanov in Obircev zapustilo avstrijske oboro\xc5\xbeene sile in se preko Karavank napotilo v Slovenijo, kjer so se pre\xc5\xbeivljali na razli\xc4\x8dne na\xc4\x8dine . Ko je nacisti\xc4\x8dna Nem\xc4\x8dija aprila 1941 okupirala \xc5\xa1e Kraljevino Jugoslavijo, so se vrnili v Sele in na Obirsko, kjer so se ob pomo\xc4\x8di doma\xc4\x8dinov izmikali oblastem s skrivanjem po hlevih, skednjih in posebej za to pripravljenih bunkerjih. Nekateri med njimi so navezali stike z Osvobodilno Fronto in sodelovali s slovenskimi partizani pri njihovih ob\xc4\x8dasnih vdorih na severno stran Karavank. Ta skupina je predstavljala prvi oboro\xc5\xbeeni in organizirani upor na ozemlju celotnega tedanjega tretjega rajha proti nacisti\xc4\x8dni oblasti .  Najbolj znani \xc4\x8dlani uporni\xc5\xa1ke skupine so bili Toma\xc5\xbe, Janez, Peter in Valentin Olip, Jernej in Jakob Ora\xc5\xbee, Franc Pristovnik ter brata Florjan in Urh Kelih. Po nacisti\xc4\x8dnem odkritju uporni\xc5\xa1kega bunkerja pri Hlipov\xc4\x8dnikovi \xc5\xbeagi, 2. decembra 1942, so bili vsi \xc4\x8dlani skupine aretirani. 16. aprila 1943 je na de\xc5\xbeelnem sodi\xc5\xa1\xc4\x8du v Celovcu sledil montirani politi\xc4\x8dni proces, ki ga je osebno vodil najzloglasnej\xc5\xa1i med vsemi nacisti\xc4\x8dnimi sodniki, Roland Freisler, ki je izklju\xc4\x8dno v ta namen pripotoval iz Berlina. Proces je potekal v nem\xc5\xa1\xc4\x8dini, ki jo je ve\xc4\x8dina aretirancev le slabo obvladala, na njem pa so bili vsi uporniki obto\xc5\xbeeni \xc2\xbbpriprave na veleizdajo\xc2\xab. 13 ljudi - 12 mo\xc5\xa1kih, od tega 7 Selanov, in ena \xc5\xbeenska, Marija Olip, prav tako iz Sel - je bilo obsojenih na smrt z obglavljenjem. Sodba je bila izvr\xc5\xa1ena 29. aprila 1943 na Dunaju._NEWLINE_Posmrtni ostanki vseh trinajstih selskih \xc5\xbertev so bili po vojni, leta 1949, prene\xc5\xa1eni iz Dunaja in pokopani v Selah, kjer le\xc5\xbeijo \xc5\xa1e danes.\n_START_SECTION_\nPolitika\n_START_PARAGRAPH_\nNa avstrijskih nacionalnih volitvah leta 2008 so Selani z 25,3\xc2\xa0% glasov podprli Liberalni Forum (LIF), kar je bil za to stranko najvi\xc5\xa1jih volilni dele\xc5\xbe v vsej Avstriji. Hkrati je bil dele\xc5\xbe Avstrijskih svobodnjakov (FP\xc3\x96) v Selah z 0,7\xc2\xa0% najni\xc5\xbeji v vsej Avstriji.\n_START_SECTION_\nGrb\n_START_PARAGRAPH_\nGrb ob\xc4\x8dine Sele prikazuje simboli\xc4\x8dno silhueto Ko\xc5\xa1ute z njenim najvi\xc5\xa1jim vrhom Ko\xc5\xa1utnikovim turnom, ki predstavlja ju\xc5\xbeno mejo ob\xc4\x8dine. Grb in zastava sta bila ob\xc4\x8dini Sele podeljena 26. junija 1995, zastava je zeleno-bela, z vklju\xc4\x8denim grbom.'